CELEX: 32020D1282
Language: el
Date: 2020-08-31 00:00:00
Title: Απόφαση (ΕΕ) 2020/1282 της Επιτροπής της 31ης Αυγούστου 2020 με την οποία επιτρέπεται στη Γαλλία να παρατείνει ορισμένες περιόδους που καθορίζονται στα άρθρα 11, 16 και 17 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2020) 6027] (Το κείμενο στη γαλλική γλώσσα είναι το μόνο αυθεντικό)

15.9.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 301/9
               
            
         ΑΠΟΦΑΣΗ (ΕΕ) 2020/1282 ΤΗΣ ΕΠΙΤΡΟΠΗΣ
         της 31ης Αυγούστου 2020
         με την οποία επιτρέπεται στη Γαλλία να παρατείνει ορισμένες περιόδους που καθορίζονται στα άρθρα 11, 16 και 17 του κανονισμού (ΕΕ) 2020/698 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2020) 6027]
            
         
         (Το κείμενο στη γαλλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/698 του Ευρωπαϊκού Κοινοβουλίου και του Συμβουλίου, της 25ης Μαΐου 2020, για τη θέσπιση ειδικών και προσωρινών μέτρων λόγω της επιδημικής έκρηξης της COVID‐19 και σχετικά με την ανανέωση ή επέκταση ορισμένων πιστοποιητικών, αδειών και εγκρίσεων και με την αναβολή ορισμένων περιοδικών ελέγχων και περιοδικής κατάρτισης σε ορισμένους τομείς της νομοθεσίας για τις μεταφορές (1), και ιδίως το άρθρο 11 παράγραφος 4, το άρθρο 16 παράγραφος 6 και το άρθρο 17 παράγραφος 5,
         Εκτιμώντας τα ακόλουθα:
         
                     (1)
                  
                  
                     Με το άρθρο 11 παράγραφος 2 του κανονισμού (ΕΕ) 2020/698 παρατείνονται οι προθεσμίες για την ολοκλήρωση, από τον κάτοχο άδειας μηχανοδηγού, των περιοδικών ελέγχων, οι οποίες διαφορετικά θα είχαν λήξει ή θα έληγαν μεταξύ της 1ης Μαρτίου 2020 και της 31ης Αυγούστου 2020.
                  
               
                     (2)
                  
                  
                     Με το άρθρο 16 παράγραφος 1 του κανονισμού (ΕΕ) 2020/698 παρατείνονται οι προθεσμίες για τη διενέργεια της περιοδικής αναθεώρησης των αξιολογήσεων ασφαλείας των λιμενικών εγκαταστάσεων οι οποίες διαφορετικά θα είχαν λήξει ή θα έληγαν μεταξύ της 1ης Μαρτίου 2020 και της 31ης Αυγούστου 2020.
                  
               
                     (3)
                  
                  
                     Με το άρθρο 17 παράγραφος 1 του κανονισμού (ΕΕ) 2020/698 παρατείνονται οι προθεσμίες για τη διενέργεια της αναθεώρησης των αξιολογήσεων ασφαλείας λιμένα και των σχεδίων ασφαλείας λιμένα οι οποίες διαφορετικά θα είχαν λήξει ή θα έληγαν μεταξύ της 1ης Μαρτίου 2020 και της 31ης Αυγούστου 2020.
                  
               
                     (4)
                  
                  
                     Όλα τα άρθρα αυτά επιτρέπουν σε ένα κράτος μέλος να ζητεί επιμήκυνση της παράτασης που προβλέπεται σε αυτά, όταν θεωρεί ότι η εν λόγω δραστηριότητα είναι πιθανόν να παραμείνει ανέφικτη μετά τις 31 Αυγούστου 2020, λόγω των μέτρων που έχει λάβει για την πρόληψη ή την ανάσχεση της εξάπλωσης της COVID-19. Οι εν λόγω παρατάσεις θα πρέπει να είναι δεόντως αιτιολογημένες και να περιορίζονται στην αναγκαία χρονική περίοδο κατά την οποία είναι πιθανόν να παραμείνει ανέφικτη η ολοκλήρωση διατυπώσεων, διαδικασιών, ελέγχων και κατάρτισης, η οποία σε κάθε περίπτωση δεν θα πρέπει να υπερβαίνει τους έξι μήνες.
                  
               
                     (5)
                  
                  
                     Με επιστολή της 31ης Ιουλίου 2020, η Γαλλία υπέβαλε αιτιολογημένη αίτηση παράτασης κατά έξι μήνες της περιόδου των έξι μηνών που καθορίζεται στο άρθρο 11 παράγραφος 2 του εν λόγω κανονισμού. Επιπλέον, η Γαλλία υπέβαλε αιτιολογημένη αίτηση για την έγκριση παράτασης κατά τέσσερις μήνες της περιόδου μεταξύ 1ης Μαρτίου 2020 και 31ης Αυγούστου 2020, καθώς και την παράταση έως τις 28 Φεβρουαρίου 2021 της προθεσμίας της 30ής Νοεμβρίου 2020, που αναφέρεται στο άρθρο 16 παράγραφος 1 και στο άρθρο 17 παράγραφος 1 του κανονισμού (ΕΕ) 2020/698. Η Γαλλία παρέσχε συμπληρωματικές πληροφορίες για τη στήριξη των αιτημάτων της στις 5 και στις 14 Αυγούστου 2020, καθώς και στις 28 Αυγούστου 2020. Κατά την τελευταία αυτή ημερομηνία, τροποποίησε το αίτημά της όσον αφορά την περίοδο των έξι μηνών που καθορίζεται στο άρθρο 11 παράγραφος 2, περιορίζοντας τη ζητούμενη παράταση σε τέσσερις μόνο μήνες. Την ίδια ημερομηνία απέσυρε το αίτημα που είχε υποβάλει στις 31 Ιουλίου 2020, για παράταση των προθεσμιών που καθορίζονται στα άρθρα 9 και 10 του κανονισμού (ΕΕ) 2020/698.
                  
               
                     (6)
                  
                  
                     Όσον αφορά το αίτημα που σχετίζεται με το άρθρο 11 του κανονισμού (ΕΕ) 2020/698, σύμφωνα με τις πληροφορίες που παρασχέθηκαν από τη Γαλλία, η πανδημία της νόσου COVID-19 έχει επηρεάσει ιδιαίτερα τη γαλλική επικράτεια, γεγονός που οδήγησε την κυβέρνηση να θεσπίσει ιδιαίτερα περιοριστικά και προστατευτικά μέτρα. Τα μέτρα αυτά μείωσαν τον αριθμό των περιοδικών ιατρικών ελέγχων για τους μηχανοδηγούς σε ποσοστό μόλις 6 % όσων προβλέπονταν τον Απρίλιο του 2020.
                  
               
                     (7)
                  
                  
                     Σύμφωνα με τις πληροφορίες που παρασχέθηκαν από τη Γαλλία, παρά τη βελτίωση της υγειονομικής κατάστασης, και σύμφωνα με την ιατρική εμπειρογνωσία, εξακολουθούν να εφαρμόζονται προστατευτικά μέτρα που αποσκοπούν στην ανάσχεση της εξάπλωσης του ιού. Χάρη στα μέτρα αυτά, οι περιοδικοί έλεγχοι που μπόρεσαν να πραγματοποιηθούν τον Μάιο του 2020 μειώθηκαν στο 60 %.
                  
               
                     (8)
                  
                  
                     Παρά τις σημαντικές προσπάθειες που έχουν πραγματοποιηθεί από τον Ιούνιο του 2020, για να δοθεί προτεραιότητα στους καθυστερημένους ελέγχους και να αυξηθεί ο αριθμός των ιατρικών ελέγχων που διενεργήθηκαν, δεν θα είναι δυνατή η εξάλειψη της καθυστέρησης κατά τη διενέργεια των ιατρικών ελέγχων εντός της περιόδου παράτασης που προβλέπεται στον κανονισμό (ΕΕ) 2020/698. Πράγματι, οι σχετικοί πόροι των υπηρεσιών υγείας είναι επίσης αναγκαίοι για την υποστήριξη των ασθενών που έχουν προσβληθεί από τη νόσο COVID-19. Επιπλέον, ο αριθμός των διαπιστευμένων επαγγελματιών υγείας για την επικύρωση της ικανότητας των μηχανοδηγών δεν μπορεί να αυξηθεί σημαντικά εν μέσω πανδημίας και δεδομένου του ειδικού χαρακτήρα των συγκεκριμένων ιατρικών εξετάσεων.
                  
               
                     (9)
                  
                  
                     Τα ισχύοντα πρωτόκολλα COVID-19 που εφαρμόζονται από τις γαλλικές αρχές περιλαμβάνουν:
                     
                                 —
                              
                              
                                 τον συστηματικό έλεγχο στην υποδοχή των ιατρικών κέντρων (θερμομέτρηση, ερωτηματολόγιο για κάθε οδηγό, καθοδήγηση και φροντίδα σε περίπτωση υπόνοιας ή εντοπισμού συμπτώματος της λοίμωξης, πλύσιμο των χεριών),
                              
                           
                                 —
                              
                              
                                 συμμόρφωση με τα μέτρα αποστασιοποίησης στις αίθουσες αναμονής και απαγόρευση της χρήσης ορισμένων καθισμάτων προκειμένου να τηρείται η απόσταση τουλάχιστον ενός μέτρου μεταξύ 2 ατόμων που φέρουν μάσκα,
                              
                           
                                 —
                              
                              
                                 αερισμό των αιθουσών εξετάσεων και των χώρων αναμονής έπειτα από κάθε ιατρική, νοσηλευτική (ακοόγραμμα, δειγματοληψία) ή ψυχολογική εξέταση,
                              
                           
                                 —
                              
                              
                                 απολύμανση έπειτα από κάθε ιατρική, νοσηλευτική (ακοόγραμμα, δειγματοληψία) ή ψυχολογική εξέταση.
                              
                           Τα μέτρα αυτά μειώνουν την ικανότητα κατά 20 % σε σύγκριση με τη συνήθη ικανότητα.
                  
               
                     (10)
                  
                  
                     Παρά τη συνέχιση της εφαρμογής των μέτρων αυτών, η Γαλλία αναμένει να αυξήσει σημαντικά τον αριθμό των ιατρικών εξετάσεων που θα διενεργηθούν κατά τη διάρκεια του φθινοπώρου, προκειμένου να απορροφηθούν οι εκκρεμότητες που έχουν συσσωρευθεί. Ωστόσο, οι συσσωρευθείσες αυτές εκκρεμότητες θα μπορέσουν να απορροφηθούν πλήρως μόνο έως τα τέλη Δεκεμβρίου.
                  
               
                     (11)
                  
                  
                     Όσον αφορά το άρθρο 16 παράγραφος 1 και το άρθρο 17 παράγραφος 1 του κανονισμού (ΕΕ) 2020/698, σύμφωνα με τις πληροφορίες που παρασχέθηκαν από τη Γαλλία, η ολοκλήρωση όλων των αναθεωρήσεων των αξιολογήσεων ασφάλειας λιμένα και όλων των αναθεωρήσεων των αξιολογήσεων ασφάλειας λιμενικών εγκαταστάσεων, οι οποίες σε άλλη περίπτωση θα όφειλαν να έχουν διενεργηθεί ή θα διενεργούνταν το 2020, είναι πιθανό να παραμείνει ανέφικτη στη Γαλλία έως τις 28 Φεβρουαρίου 2021, λόγω των μέτρων που έχει λάβει η Γαλλία για την πρόληψη ή την ανάσχεση της εξάπλωσης της COVID-19.
                  
               
                     (12)
                  
                  
                     Ειδικότερα, στην Γαλλία, το 2020, ο αριθμός των αξιολογήσεων ασφάλειας λιμένα και των αξιολογήσεων ασφάλειας λιμενικών εγκαταστάσεων που πρέπει να αναθεωρηθούν είναι εξαιρετικά μεγάλος: 7 αξιολογήσεις ασφάλειας λιμένα και 62 αξιολογήσεις ασφάλειας λιμενικών εγκαταστάσεων, και αντίστοιχα σχέδια ασφάλειας λιμένα και λιμενικών εγκαταστάσεων. Στις 3 Αυγούστου 2020, εξακολουθούσε να εκκρεμεί η αναθεώρηση 6 αξιολογήσεων ασφάλειας λιμένα και 53 αξιολογήσεων ασφάλειας λιμενικών εγκαταστάσεων. Ο αριθμός αυτός είναι μεγαλύτερος από τις 6 έως 8 αξιολογήσεις ασφάλειας λιμένα και από τις 27 έως 30 αξιολογήσεις ασφάλειας λιμενικών εγκαταστάσεων συνολικά για τα έτη 2021, 2022 και 2023.
                  
               
                     (13)
                  
                  
                     Σύμφωνα με τις πληροφορίες που παρασχέθηκαν από τη Γαλλία, οι αρμόδιες αρχές που είναι υπεύθυνες για τις εν λόγω αναθεωρήσεις ήταν και παραμένουν στην πρώτη γραμμή για τη διαχείριση των επιπτώσεων της κρίσης λόγω της νόσου COVID-19. Οι εν λόγω αρχές έχουν επίσης αρμοδιότητες στους τομείς της πολιτικής ασφάλειας, της πρόληψης κινδύνων και της διαχείρισης κρίσεων. Επί του παρόντος, στις παράκτιες περιοχές της Γαλλίας, ειδικότερα, παρατηρείται αύξηση των κρουσμάτων COVID-19, και οι αρχές στις εν λόγω περιοχές υποχρεούνται να αντιδράσουν. Επιπλέον, η οργάνωση τηλεδιασκέψεων ή βιντεοδιασκέψεων μεταξύ των ενδιαφερόμενων μερών περιπλέκεται λόγω της έλλειψης εξοπλισμού ικανού να εγγυάται την ασφάλεια και την εμπιστευτικότητα των πληροφοριών που ανταλλάσσονται. Υπό αυτές τις συνθήκες, οι αρμόδιες αρχές αντιμετωπίζουν σημαντικές πρακτικές δυσκολίες στην εκτέλεση των καθηκόντων τους, καθώς οι συνεδριάσεις με φυσική παρουσία και η μετακίνηση του σχετικού προσωπικού εξακολουθούν να είναι πολύπλοκες λόγω των μέτρων που παραμένουν σε ισχύ για την πρόληψη ή την ανάσχεση της διασποράς της COVID-19.
                  
               
                     (14)
                  
                  
                     Εξαιτίας της κατάστασης αυτής, σε συνδυασμό με τις εκκρεμότητες λόγω της υποχρεωτικής διακοπής των αναθεωρήσεων μεταξύ της 17ης Μαρτίου 2020 και της 11ης Μαΐου 2020 (την περίοδο των περιοριστικών μέτρων στη Γαλλία), είναι αδύνατο να ολοκληρωθούν εγκαίρως όλες οι απαραίτητες αναθεωρήσεις χωρίς νέα παράταση. Η διενέργεια των αναθεωρήσεων ήταν δυσχερής κατά την περίοδο μετά την άρση των περιοριστικών μέτρων, και εξακολουθεί να είναι από τη στιγμή που έληξε η κατάσταση έκτακτης ανάγκης στον τομέα της υγείας στη Γαλλία, στις 10 Ιουλίου 2020.
                  
               
                     (15)
                  
                  
                     Επιπλέον, σημαντικός αριθμός αξιολογήσεων ασφάλειας λιμένα και αξιολογήσεων ασφάλειας λιμενικών εγκαταστάσεων που πρόκειται να αναθεωρηθούν αφορούν γαλλικά υπερπόντια διαμερίσματα στα οποία η πανδημία COVID-19 ήταν και εξακολουθεί να είναι ιδιαίτερα οξεία. Εκτός από το προσωπικό που κινητοποιήθηκε λόγω της επιδημικής έκρηξης στην ηπειρωτική Γαλλία, η περιορισμένη νοσοκομειακή ικανότητα και ο υψηλός επιπολασμός της COVID-19 έχουν επιβάλει αυστηρούς ταξιδιωτικούς περιορισμούς, συμπεριλαμβανομένων των μέτρων καραντίνας. Αυτό έχει επηρεάσει άμεσα τις εργασίες που σχετίζονται με την ασφάλεια των λιμένων, καθώς δυσχεραίνει τη μετάβαση του εξουσιοδοτημένου προσωπικού ασφαλείας στις μετακινήσεις του από την ηπειρωτική Γαλλία.
                  
               
                     (16)
                  
                  
                     Υπό το πρίσμα της πολυπλοκότητας που περιγράφεται ανωτέρω, η ολοκλήρωση των αξιολογήσεων ασφάλειας λιμένων και λιμενικών εγκαταστάσεων στη Γαλλία είναι πιθανόν να παραμείνει δυσχερής. Υπό αυτές τις συνθήκες, η Γαλλία εκτιμά ότι η ολοκλήρωση των υπόλοιπων αναθεωρήσεων του 2020 και η διευθέτηση των εκκρεμοτήτων που συσσωρεύτηκαν κατά την περίοδο των περιοριστικών μέτρων δεν θα ήταν εφικτή χωρίς την παράταση της περιόδου αναφοράς έως τις 31 Δεκεμβρίου 2020 και την παράταση της προθεσμίας έως τις 28 Φεβρουαρίου 2021.
                  
               
                     (17)
                  
                  
                     Επομένως, θα πρέπει να επιτραπεί στη Γαλλία να παρατείνει κατά τέσσερις μήνες την περίοδο των τεσσάρων μηνών που καθορίζεται στο άρθρο 11 παράγραφος 2 του κανονισμού (ΕΕ) 2020/698. Θα πρέπει επίσης να επιτραπεί στη Γαλλία να παρατείνει τις περιόδους μεταξύ της 1ης Μαρτίου 2020 και της 31ης Αυγούστου 2020, καθώς και την προθεσμία της 30ής Νοεμβρίου 2020, που καθορίζονται στο άρθρο 16 παράγραφος 1 και στο άρθρο 17 παράγραφος 1 του κανονισμού (ΕΕ) 2020/698,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Επιτρέπεται στη Γαλλία να παρατείνει κατά τέσσερις μήνες την περίοδο των έξι μηνών που καθορίζεται στο άρθρο 11 παράγραφος 2 του κανονισμού (ΕΕ) 2020/698.
            Επιτρέπεται στη Γαλλία να παρατείνει κατά τέσσερις μήνες τις περιόδους μεταξύ της 1ης Μαρτίου 2020 και της 31ης Αυγούστου 2020 που καθορίζονται στο άρθρο 16 παράγραφος 1 και στο άρθρο 17 παράγραφος 1 του κανονισμού (ΕΕ) 2020/698.
            Επιτρέπεται στη Γαλλία να παρατείνει έως τις 28 Φεβρουαρίου 2021 την προθεσμία της 30ής Νοεμβρίου 2020 που καθορίζεται στο άρθρο 16 παράγραφος 1 και στο άρθρο 17 παράγραφος 1 του κανονισμού (ΕΕ) 2020/698.
         
         
            Άρθρο 2
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 31 Αυγούστου 2020.
            
               
                  Για την Επιτροπή
               
               Adina-Ioana VĂLEAN
               
                  Μέλος της Επιτροπής
               
            
         
         
            (1)  ΕΕ L 165 της 27.5.2020, σ. 10.